**XI. Szervátültetettek Téli Világjátéka**

**A szervátültetett embereknél az aktív mozgás és a sport a rehabilitációjuk elengedhetetlen része. Orvosilag bizonyított tény, hogy a beültetett szerv élettartama, a szervátültetettek életkilátása évekkel növelhető a rendszeres testmozgás segítségével. A Világjátékra utazó élsportolóink nemcsak megmutatják, hogy az egészségesekhez hasonló eredmények elérésére képesek, hanem egyben példaképei is valamennyi szervátültetettnek azt üzenve: Neked is sikerülhet!**

A Magyar Szervátültetettek Szövetségének fontos küldetése, hogy a szervátültetettek szabadidős és versenysportját minden erejével a támogatások függvényében népszerűsítse, támogassa, fejlessze.

1978-ban, az angliai Porthmouthban rendezték meg az első, akkor még „Transzplantáltak Olimpiáját”. Az IOC azonban nem engedélyezte az olimpia névhasználatot, így 1986-ban, angliai székhellyel alakult meg a Szervátültetettek Világjátékának Szövetsége, vagyis a [World Transplant Games Federation](https://wtgf.org/) (WTGF).

*Edzőtábor Fábián Attila vezetésével*

A Téli Világjátékok rendezését negyedszázada kezdte el a WTGF, és történetében ez a második alkalom, hogy Európán kívül kerül megrendezésre a verseny.

A XI. Szervátültetettek Téli Világjátékának ([World Transplant Winter Games](https://wtgf.org/wintergames/)) Kanada nyugati részének egyik legnépszerűbb síközpontja ad otthont: a versenyt Banffban rendezik meg 2020. február 23-27. között, melyre a világ minden részéről érkeznek szervátültetett sportolók.  Az alpesi síelés és snowboardozás mellett a versenyszámok között szerepel a biatlon, a sífutás, curling és a snowshoe is.

*A Szervátültetettek Téli Világjátékán versenyző magyar csapat*

Magyarországot 7 szervátültetett versenyző képviseli ezen a rangos versenyen: 5 veseátültetett-, 1 májátültetett- és 1 szívátültetett sportoló utazik a Magyar Szervátültetettek Szövetségének válogatott csapatával.

* **Berente Judit**, 1995 óta veseátültetett.
Versenyszámai: 5km-es sífutás Biathlon, 1 órás sífutás
* [**Végh Ágota**](https://www.trapilap.hu/orulok-hogy-elhetek/), 2006. óta vesetranszplantált.
Versenyszámai: Slalom,  Super G, Giant slalom, Parallel slalom
* [**Szervánszky Zsolt**](https://www.trapilap.hu/nem-tudtam-elkepzelni-hogy-teljes-eletet-elhetek/), 2018 óta veseátültetett.
Versenyszámai: Snowboard Giant slalom és Parellel slalom
* **Szendi János,** aki kétszeres vesetranszplantált. Első veséjét 1992-ben, második veséjét 2008-ban kapta.
Versenyszámai: Slalom,  Super G, Giant slalom, Parallel slalom
* [**Gelencsér Róbert**](https://www.trapilap.hu/az-eletben-maradasom-zaloga/), 2007 óta vesetranszplantált.
Versenyszámai: Snowshoes,  Slalom,  Super G, Parallel slalom
* [**Kőműves Luca**](https://www.trapilap.hu/en-ugyan-kaptam-egy-uj-szervet-de-a-csaladom-nem-kapott-uj-idegrendszert/), 2015 óta májátültetett.
Versenyszámai: Slalom,  Super G, Giant slalom, Parallel slalom
* [**Mátyás László**](https://www.trapilap.hu/azt-gondoltam-soha-tobbet-nem-sielhetek/), 2010 óta szívátültetett.
Versenyszámai: Slalom, Super G, Giant slalom, Parallel slalom

A csapat a [Magyar Sí Szövetség](http://www.skihungary.hu/) támogatásával készült fel a versenyre, Ausztriában Hinterstroderben volt a felkészítő edzőtábor, az edzéseket **Fábián Attila** szakágvezető irányította. Tekintettel arra, hogy a téli sportoknak hazánk adottságai nem nagyon kedveznek a sportolók célja a versenyen történő tisztes helytállás, de titokban 1-2 éremben is reménykednek.

